Sergejs Bubka
Sergejs Bubka jeb Serhijs Bubka (ukraiņu: Сергій Назарович Бубка; krievu: Сергей Назарович Бубка; dzimis 1963. gada 4. decembrī Vorošilovgradā, Ukrainas PSR, PSRS) ir bijušais ukraiņu vieglatlēts, startējis kārtslēkšanas sacensībās. S. Bubka profesionāli ar kārtslēkšanu nodarbojās un startēja sacensībās laika posmā no 1981. līdz 2001. gadam. Līdz 1991. gadam pārstāvēja PSRS. Viņš bija pasaules rekorda īpašnieks stadionā (6,14 m), bijis arī rekordists telpās (6,15 m). Kopumā uzstādījis 35 pasaules rekordus (17 stadionā un 18 telpās). Pirmais vīrietis pasaulē, kas spējis pārvarēt 6,10 m augstumā novietotu latiņu, tāpat bijis pirmais, kas pārvarējis 6,00 m atzīmi, kopumā 6 metru atzīmi ir pārvarējis 45 sacensībās. 1988. gada Seulas vasaras olimpisko spēļu čempions, seškārtējs pasaules čempions (1983, 1987, 1991, 1993, 1995, 1997). PSRS Nopelniem bagātais sporta meistars (1983). Vairākkārt ticis atzīts par labāko vieglatlētu pasaulē. Kopš 2005. gada ir Ukrainas Olimpiskās komitejas priekšsēdētājs, tāpat ir Starptautiskās Olimpiskās komitejas loceklis.